b"\n_START_ARTICLE_\nHenri Nestl\xc3\xa9\n_START_SECTION_\nBiografia\n_START_PARAGRAPH_\nVa n\xc3\xa9ixer a Frankfurt del Main com a onz\xc3\xa8 dels catorze criatures del matrimoni d'Anna-Maria Catharina Ehemann i Johann Ulrich Matthias Nestle, una nissaga de vidriers, establert al carrerT\xc3\xb6ngesgasse. El burgmestre de Frankfurt, Gustav Edmund Nestle, va ser el seu germ\xc3\xa0. La fam\xc3\xadlia Nestl\xc3\xa9 t\xc3\xa9 els seus or\xc3\xadgens al sud de Su\xc3\xa0bia, Alemanya, a pobles de la Selva Negra. Membres de la nissaga van ser battles de Dornstetten, Freudenstadt, Mindersbach, Nagold i Sulz am Neckar. En el dialecte suab Nestle significa \xc2\xabniuet\xc2\xbb. El cognom Nestl\xc3\xa9 hi t\xc3\xa9 diferents variacions ortogr\xc3\xa0fics com ara N\xc3\xa4stlin, N\xc3\xa4stlen, Nestlin, Nestlen i Niestle._NEWLINE_Va fer l'aprenentatge d'assistent de farmac\xc3\xa8utic a Frankfurt el 1834 o 1835. Va comen\xc3\xa7ar els seus viatges de company\xc3\xb3, com era de costum en aquesta \xc3\xa8poca. Va acabar la formaci\xc3\xb3 el 1839 a Lausanne i rebre la patent d'assistent farmac\xc3\xa8utic. No se sap gaire del per\xc3\xadode 1835-1839, ni quan exactament o per qu\xc3\xa8 va arribar a Vevey. A Vevey va francitzar el seu nom a Henri Nestl\xc3\xa9. Durant quinze anys va tenir un negoci de mostassa, de cereals i de l\xc3\xa0mpades de queros\xc3\xa8._NEWLINE_Es va casar amb Anna Cl\xc3\xa9mentine Th\xc3\xa9r\xc3\xa8se Ehemant 23 maig 1860. El 1867 va desenvolupar un compost alimentari que va batejar farine lact\xc3\xa9e (farina l\xc3\xa0ctia) una barreja de llet de vaca concentrada i de p\xc3\xa0 ratllat destinada a nadons de mares que no es trobessin en condicions d'alimentar naturalment al seu fill,o com era el cas aleshores a la classe superior, que no el consideraven convenient de donar el pit. Un dels seus \xc3\xa8xits va ser eliminar l'\xc3\xa0cid i el mid\xc3\xb3 d'aquesta barreja. Segons uns dels mites fundacionals de l'empresa que va crear, va fer un avan\xc3\xa7 comercial considerable quan el seu preparat va salvar la vida del \xc2\xabpetit Wanner\xc2\xbb, un nad\xc3\xb3 prematur d'una mare greument malalta despr\xc3\xa9s del part, com testimonieja el mateix a les seves mem\xc3\xb2ries._NEWLINE_El 1868 va obrir una oficina a Londres i en cinc anys ja exportava el seu producte a Austr\xc3\xa0lia i Sud-am\xc3\xa8rica. El 1873 ja venia 500.000 capses de farina l\xc3\xa0ctica per any. El 1875 va vendre la companyia Farine lact\xc3\xa9e Henri Nestl\xc3\xa9 a un grup de quatre financers, Jules Monnerat, Pierre-Samuel Roussy, Gustave Marquis i Louis Mayor  per un mili\xc3\xb3 de francs. No hi va conservar ni una participaci\xc3\xb3 minorit\xc3\xa0ria. Com que tamb\xc3\xa9 va vendre el seu nom, des d'aleshores havia d'utilitzar el cognom \xc2\xabNestl\xc3\xa9-Ehmant\xc2\xbb._NEWLINE_Va morir als 76 anys, el 7 de juliol 1890 a Glion, despr\xc3\xa9s d'\xc2\xabuna breu malaltia\xc2\xbb. Va ser sebollit al cementiri de Territet prop de Montreux."